-----------------------------------------------------------------------
  1. ปัจจัยความเสี่ยง

  -----------------------------------------------------------------------

  -------- --------------------------------------------------------------
  1.1      ความเสี่ยงของการสร้างบ้านพร้อมอยู่

  -------- --------------------------------------------------------------

กลยุทธ์การสร้างบ้านพร้อมอยู่
ส่งผลให้เกิดความเสี่ยงจากการที่บ้านสร้างเสร็จนั้นไม่ตรงกับความต้องการตลาด
แสนสิริได้ลดความเสี่ยงดังกล่าวโดยศึกษาข้อมูลจากการวิจัยและศึกษาพฤติกรรมผู้บริโภคในเชิงลึกก่อนการพัฒนาโครงการต่าง
ๆ เพื่อให้มั่นใจว่าโครงการต่าง ๆ จะตอบสนองความต้องการของผู้บริโภคที่เปลี่ยนไปได้ทันท่วงที
นอกจากนี้ แสนสิริแบ่งการพัฒนาโครงการเป็นรายเฟส
มีการศึกษาและติดตามพฤติกรรมผู้บริโภคอย่างใกล้ชิด โดยการเปิดขายโครงการนั้น ๆ
จะมีทั้งบ้านพร้อมอยู่ (Pre-built) และบ้านที่อยู่ระหว่างการก่อสร้าง (Semi Pre-built)
เพื่อนำเสนอทางเลือกให้แก่ลูกค้า ในกรณีที่ความต้องการของผู้บริโภคเปลี่ยนไป
แสนสิริจะสามารถปรับสินค้าให้ตอบสนองความต้องการของผู้บริโภคในขณะนั้นได้
อีกทั้งแสนสิริได้ให้ความสำคัญกับการวางแผนงานก่อสร้างให้สอดคล้องกับประมาณการขาย
ทำให้สามารถบริหารสินค้าคงเหลือได้อย่างมีประสิทธิภาพ
โดยโครงการส่วนใหญ่ของแสนสิริได้รับการตอบรับเป็นอย่างดีจากลูกค้า
ส่งผลให้ไม่มีสินค้าคงเหลือเป็นบ้านที่สร้างเสร็จก่อนขายจำนวนมาก

  ------ ----------------------------------------------------------------
  1.2    ความเสี่ยงจากการขายคอนโดมิเนียมก่อนการก่อสร้าง

  ------ ----------------------------------------------------------------

การเสนอขายคอนโดมิเนียมก่อนเริ่มการก่อสร้าง (Pre-sales)
นอกจากจะช่วยลดความเสี่ยงด้านการตลาด
และเพิ่มความยืดหยุ่นในการปรับเปลี่ยนและพัฒนาผลิตภัณฑ์ให้เหมาะสมกับสภาพการณ์ที่เปลี่ยนไปแล้ว
ยังช่วยให้แสนสิริสามารถนำเงินรับค่างวดจากลูกค้ามาใช้เป็นเงินทุนหมุนเวียนได้อีกด้วย
อย่างไรก็ตาม การเสนอขายคอนโดมิเนียมก่อนเริ่มการก่อสร้าง
ยังคงมีความเสี่ยงด้านการควบคุมต้นทุนการผลิต เนื่องจากเป็นการตั้งราคาขายก่อนเริ่มการก่อสร้าง
จึงมีความเป็นไปได้ที่อัตรากำไรขั้นต้นจะลดลงหากต้นทุนการก่อสร้างเพิ่มสูงขึ้น ทั้งนี้
แสนสิริได้ลดความเสี่ยงดังกล่าว โดยทำสัญญาก่อสร้างแบบเบ็ดเสร็จ (Turnkey construction
contract) กับผู้รับเหมา
ทำให้แสนสิริสามารถควบคุมต้นทุนได้อย่างมีประสิทธิภาพและอัตรากำไรขั้นต้นไม่ได้รับผลกระทบจากความผันผวนของราคาวัสดุก่อสร้าง
ทั้งนี้ โครงการคอนโดมิเนียมจะมีระยะเวลาก่อสร้างประมาณ 14 ถึง 26 เดือน
แสนสิริมีหน้าที่ในการควบคุมการก่อสร้างและการส่งมอบโครงการให้ลูกค้าตามที่กำหนด
ด้วยประสบการณ์และความเชี่ยวชาญในการก่อสร้างโครงการคอนโดมิเนียมมาอย่างยาวนาน
รวมทั้งมีการประสานงานกับผู้รับเหมาอย่างใกล้ชิด ทำให้แสนสิริสามารถแก้ไขปัญหาต่าง ๆ
และควบคุมดูแลการก่อสร้างให้แล้วเสร็จตามตารางเวลาที่กำหนดมาโดยตลอด

นอกจากนี้ การเสนอขายคอนโดมิเนียมก่อนเริ่มการก่อสร้าง
ยังคงมีความเสี่ยงหากโครงการที่เสนอขายไม่ได้รับการตอบรับเป็นอย่างดีจากลูกค้า
ส่งผลให้อาจเกิดยูนิตเหลือขาย ณ วันที่การก่อสร้างแล้วเสร็จ ทำให้มีสินค้าคงเหลือ ทั้งนี้
แสนสิริได้ลดความเสี่ยงดังกล่าวโดยจัดกิจกรรมส่งเสริมการขายในช่วงที่การก่อสร้างใกล้จะแล้วเสร็จ
เพื่อเร่งการตัดสินใจซื้อของลูกค้า อีกทั้งแสนสิริจัดเป็นหนึ่งในผู้นำตลาดคอนโดมิเนียม
ทำให้ในปัจจุบันแสนสิริไม่มียูนิตเหลือขายสำหรับโครงการที่การก่อสร้างเสร็จสมบูรณ์แล้ว

  ---------- ------------------------------------------------------------
  1.3        ความเสี่ยงจากการจัดหาที่ดิน

  ---------- ------------------------------------------------------------

แสนสิริจะเลือกซื้อที่ดินที่มีศักยภาพสูงในการพัฒนาโดยเลือกที่ดินในราคาที่เหมาะสม
ในการพัฒนาโครงการประเภทคอนโดมิเนียม แสนสิริจะเลือกทำเลที่อยู่ใจกลางเมือง
โดยยึดตามเส้นทางของรถไฟฟ้าบีทีเอส และรถไฟฟ้าใต้ดินเป็นหลัก ทั้งนี้
แสนสิริมีความเสี่ยงในการไม่สามารถหาที่ดินในย่านดังกล่าวมาพัฒนาโครงการได้
แสนสิริได้ลดความเสี่ยงดังกล่าวด้วยการมีเครือข่ายนายหน้าสรรหาที่ดินในทำเลที่มีศักยภาพมานำเสนอรวมทั้งการมีฐานข้อมูลขนาดใหญ่ของ
“Plus Brokerage” ที่ดำเนินการโดยบริษัท พลัส พร็อพเพอร์ตี้ จำกัด (“พลัส”)
บริษัทบริหารและจัดการโครงการอสังหาริมทรัพย์ชั้นนำ
ซึ่งมีฐานข้อมูลอสังหาริมทรัพย์ที่สร้างประโยชน์อย่างยิ่ง ถือเป็น Market intelligence ให้กับ
แสนสิริ ได้เป็นอย่างดี นอกจากนี้
แสนสิริได้ขยายธุรกิจจนประสบความสำเร็จจากการเจาะตลาดบ้านเดี่ยวและทาวน์เฮ้าส์
โดยแสนสิริเลือกทำเลที่มีศักยภาพบริเวณเส้นทางของถนนวงแหวนรอบนอกรวมถึงปริมณฑลในการพัฒนาโครงการบ้านเดี่ยว
ในขณะที่โครงการทาวน์เฮ้าส์ซึ่งดำเนินการผ่านบริษัท พลัส พร็อพเพอร์ตี้ จำกัด
จะเลือกทำเลที่สามารถเข้าถึงใจกลางเมืองได้สะดวก

  ------- ---------------------------------------------------------------
  1.4     ความเสี่ยงจากการเพิ่มขึ้นของราคาวัสดุก่อสร้าง

  ------- ---------------------------------------------------------------

ในปี 2549 ราคาวัสดุก่อสร้างเฉลี่ยเพิ่มขึ้นร้อยละ 4.4 (ที่มา : สำนักดัชนีเศรษฐกิจการค้า)
และมีแนวโน้มปรับตัวสูงขึ้นอย่างต่อเนื่อง
แสนสิริลดความเสี่ยงดังกล่าวด้วยการจัดซื้อวัสดุก่อสร้างสำหรับการพัฒนาโครงการจากผู้ผลิต
หรือผู้ค้ารายใหญ่โดยตรงเป็นสัดส่วนมากถึงร้อยละ 40 ของต้นทุนค่าก่อสร้างทั้งหมด อาทิ เสาเข็ม
หลังคา เป็นต้น ทั้งนี้ แสนสิริมีพันธมิตรทางธุรกิจในการจัดซื้อวัสดุก่อสร้าง
และได้กำหนดราคาส่งมอบของวัสดุก่อสร้างไว้ล่วงหน้า
(เฉพาะส่วนที่แสนสิริจัดซื้อจากผู้ผลิตโดยตรง) ทำให้ในปี 2549 แสนสิริ
ไม่ได้รับผลกระทบจากกรณีวัสดุก่อสร้างที่ปรับเพิ่มขึ้น
ส่งผลให้แสนสิริสามารถเพิ่มประสิทธิภาพในการควบคุมต้นทุนได้เป็นอย่างดี
แสนสิริมีหลักเกณฑ์ในการคัดเลือกผู้ผลิตและผู้ค้ารายใหญ่
โดยการเปรียบเทียบราคาตลาดเพื่อเลือกราคาที่เหมาะสม
ประเมินกำลังการผลิตและศักยภาพในการจัดหาวัตถุดิบเพื่อให้มั่นใจว่าผู้ค้าสามารถจัดหาวัสดุได้ตรงตามมาตรฐาน
ตามปริมาณที่กำหนด และสามารถส่งมอบภายในระยะเวลาที่กำหนด นอกจากนี้
เพื่อการปรับปรุงคุณภาพอย่างต่อเนื่อง แสนสิริทำการประเมินผลงานของผู้ค้าแต่ละรายทุก 6
เดือนเพื่อให้เกิดความมั่นใจว่า ผู้ค้าทุกรายนั้นยังคงปฏิบัติตามมาตรฐานที่แสนสิริกำหนดไว้
โดยพิจารณาจากการส่งมอบงานภายในเวลาที่กำหนด คุณภาพของงานเป็นไปตามมาตรฐาน
และมีการวางแผนงานรวมถึงมีการแก้ไขปัญหาเฉพาะหน้าได้อย่างมีประสิทธิภาพ เป็นต้น

ในปี 2550
แสนสิริเชื่อมั่นว่าจะสามารถจัดซื้อวัสดุก่อสร้างจากผู้ผลิตโดยตรงด้วยสัดส่วนที่มากถึงร้อยละ 50
ของต้นทุนค่าก่อสร้างทั้งหมด ในแต่ละโครงการ เพื่อเพิ่มประสิทธิภาพในการควบคุมต้นทุนค่าก่อสร้าง

  -------- --------------------------------------------------------------
  1.5      ความเสี่ยงของการขาดแคลนผู้รับเหมา

  -------- --------------------------------------------------------------

ปัจจุบัน
แสนสิริและบริษัทในเครือมีโครงการที่อยู่อาศัยระหว่างการดำเนินการก่อสร้างอยู่เป็นจำนวนมาก
ส่งผลให้แสนสิริเกิดความเสี่ยงในกรณีที่ไม่สามารถจัดหาผู้รับเหมามาดำเนินการก่อสร้างให้เป็นไปตามแผนงานที่กำหนด
อย่างไรก็ตาม แสนสิริลดความเสี่ยงดังกล่าวด้วยการสร้างความสัมพันธ์อันดีกับผู้รับเหมา
เพื่อเป็นฐานข้อมูลที่สำคัญในการจัดหาผู้รับเหมาในการพัฒนาโครงการที่อยู่อาศัยในลำดับต่อไป
ในเบื้องต้นแสนสิริจะคัดเลือกผู้รับเหมาโดยพิจารณาจากความสามารถในการดำเนินงานภายใต้งบประมาณและมาตรฐานที่แสนสิริกำหนด
ทั้งนี้ การมีผู้รับเหมารายย่อยหลายรายจะก่อให้เกิดความยืดหยุ่นในการดำเนินงานก่อสร้าง
ซึ่งจะสามารถปรับเปลี่ยนให้ตอบ สนองต่อการเปลี่ยนแปลงของสภาวะการณ์ได้อย่างทันท่วงที
อย่างไรก็ดี อาจเกิดความยุ่งยากในการติดต่อประสานงาน
และยังมีความเสี่ยงจากการที่ผู้รับเหมาไม่สามารถดำเนินงานให้เป็นไปตามที่กำหนดไว้ ดังนั้น
แสนสิริจึงลดความเสี่ยงดังกล่าวด้วยการมีหน่วยงานตรวจสอบและควบคุมคุณภาพ
เพื่อให้ลูกค้ามั่นใจได้ว่า ที่อยู่อาศัยในทุกโครงการของแสนสิริและบริษัทในเครือ
จะต้องตรงตามมาตรฐาน และสามารถส่งมอบภายในระยะเวลาที่กำหนด ทั้งนี้
แสนสิริจะเลือกผู้รับเหมาที่มีประสิทธิภาพดีเพื่อเก็บเป็นฐานข้อมูลสำหรับการคัดเลือกผู้รับเหมาก่อสร้างในโครงการต่อไป
นอกจากนี้ การทำงานที่มีกำหนดมาตรฐานแน่นอนและมีความโปร่งใสในการคัดเลือกผู้รับเหมา
ส่งผลให้ปัจจุบันแสนสิริมีผู้รับเหมาที่มีศักยภาพสูงและสามารถปฏิบัติงานตรงตามมาตรฐานที่กำหนดมาร่วมงานกับแสนสิริเพิ่มขึ้นอย่างต่อเนื่อง

  ------ ----------------------------------------------------------------
  1.6    ความเสี่ยงจากการเปลี่ยนแปลงของพฤติกรรมผู้บริโภค

  ------ ----------------------------------------------------------------

บริษัท แสนสิริ จำกัด (มหาชน) เป็นที่รู้จักในฐานะผู้ประกอบการที่อยู่อาศัยระดับราคาสูง
การที่แสนสิริพัฒนา ที่อยู่อาศัยสำหรับกลุ่มลูกค้าระดับบนเพียงอย่างเดียว
ส่งผลให้แสนสิริมีความเสี่ยงทางธุรกิจหากพฤติกรรมผู้บริโภคมีการเปลี่ยนแปลง โดยเฉพาะในช่วง 2
ปีที่ผ่านมา เห็นได้ชัดว่า
มูลค่าตลาดสำหรับกลุ่มลูกค้าระดับสูงมีการปรับลดลงเนื่องจากภาวะเศรษฐกิจที่ไม่เอื้ออำนวย
สถาบันการเงินมีการปรับขึ้นอัตราดอกเบี้ยที่อยู่อาศัยอย่างต่อเนื่อง
ส่งผลให้ความสามารถในการซื้อของผู้บริโภคลดลง ดังนั้น
ตลาดที่อยู่อาศัยสำหรับกลุ่มลูกค้าระดับกลางถึงระดับล่างจึงมีการขยายตัวอย่างรวดเร็ว
ดึงดูดให้ผู้ประกอบการรายเดิมและรายใหม่ มุ่งสู่ตลาดระดับดังกล่าวมากขึ้น ดังนั้น
แสนสิริจึงลดความเสี่ยงของการเปลี่ยนแปลงความต้องการของตลาดที่อยู่อาศัยระดับบนที่มีมูลค่าตลาดลดลงนี้
ด้วยการมุ่งพัฒนาที่อยู่อาศัยสำหรับกลุ่มลูกค้าระดับกลางถึงระดับล่างให้มากขึ้น
ประกอบกับชื่อเสียงและความไว้วางใจของลูกค้าที่มีต่อแบรนด์ “แสนสิริ”
ในการสร้างที่อยู่อาศัยคุณภาพดีตรงตามมาตรฐาน และสามารถส่งมอบงานให้แก่ลูกค้าได้ตามกำหนด
เหล่านี้ล้วนส่งผลต่อความสำเร็จของยอดขายที่อยู่อาศัยในโครงการของแสนสิริและบริษัทในเครือได้เป็นอย่างดี

นอกจากนี้ แสนสิริมุ่งลดความเสี่ยงต่อการเปลี่ยนแปลงความต้องการของกลุ่มลูกค้า
โดยศึกษาพฤติกรรมของผู้บริโภคอย่างใกล้ชิด ทั้งนี้ แสนสิริ
ได้ใช้ฐานข้อมูลเชิงลึกขนาดใหญ่จากฝ่ายวิจัยของ บริษัท พลัส พร็อพเพอร์ตี้ จำกัด
ซึ่งเป็นบริษัทในเครือ โดยข้อมูลดังกล่าวได้รับมาจากการวิจัย การพัฒนาโครงการที่อยู่อาศัย
และการบริหารโครงการ ซึ่งฐานข้อมูลเหล่านี้จะเอื้อประโยชน์ต่อการจัดทำกลยุทธ์องค์กร
เพื่อให้สามารถปรับตัวให้เข้ากับสภาวะการณ์ที่เปลี่ยนแปลงได้อย่างทันท่วงที

  ----- ------------------------------------------------------------------
  1.7   ความเสี่ยงจากการเปลี่ยนแปลงนโยบายของหน่วยงานราชการที่เกี่ยวข้อง

  ----- ------------------------------------------------------------------

ความเสี่ยงของการเปลี่ยนแปลงนโยบายของหน่วยงานราชการที่เกี่ยวข้อง อาทิ
การเปลี่ยนแปลงกฎหมายในส่วนที่เกี่ยวกับพระราชบัญญัติผังเมือง ซึ่งมีผลบังคับใช้ไปเมื่อเมษายน
2549 ที่ผ่านมา ซึ่งส่งผลกระทบต่อการกำหนดปริมาณพื้นที่ใช้สอยของโครงการจัดสรร
โดยเฉพาะโครงการแนวสูง
เนื่องจากกฎหมายดังกล่าวมีการกำหนดอัตราส่วนพื้นที่อาคารรวมต่อพื้นที่ดิน (Floor Area Ratio
– FAR) ลดลง อันเป็นผลให้ความสามารถในการนำที่ดินมาพัฒนาเป็นพื้นที่ขายหรือยูนิตเพื่อขายลดลง
ในการนี้ แสนสิริลดความเสี่ยงต่อการเปลี่ยนแปลงนโยบายดังกล่าว
ด้วยการศึกษาข้อมูลการเปลี่ยนแปลงนโยบายของหน่วยงานราชการอย่างละเอียดและได้ศึกษาความเป็นไปได้ของโครงการโดยพิจารณาตามข้อกำหนดของพระราชบัญญัติฉบับใหม่เรียบร้อยแล้ว
อย่างไรก็ดี
ในทุกโครงการของแสนสิริที่ได้ดำเนินการก่อสร้างไปแล้วนั้นได้ทำการขออนุญาตก่อสร้างอาคารก่อนที่พระราชบัญญัติผังเมืองฉบับใหม่จะมีผลบังคับใช้แล้วทั้งสิ้น
ดังนั้น การเปลี่ยนแปลงกฎหมายในส่วนที่เกี่ยวกับพระราชบัญญัติผังเมืองฉบับใหม่ดังกล่าว
จึงไม่มีผลกระทบต่อโครงการที่ได้ดำเนินการก่อสร้างไปแล้วแต่อย่างใด

  ----- -------------------------------------------------------------------
  1.8   ความเสี่ยงจากการไม่สอดคล้องกันของการรับรู้รายได้ การบันทึกค่าใช้จ่าย
        และการบันทึกภาษี

  ----- -------------------------------------------------------------------

พิจารณาตามหลักมาตรฐานการบัญชี ฉบับที่ 26 แบ่งวิธีการรับรู้รายได้จากการขายอสังหาริมทรัพย์ 2
ประเภทหลัก ได้แก่ การรับรู้เป็นรายได้ทั้งจำนวน
และการรับรู้รายได้ตามอัตราส่วนของงานที่ทำเสร็จ สำหรับวิธีการรับรู้รายได้ทั้งจำนวนนั้น
จะมีการรับรู้รายได้จากการขายอสังหาริมทรัพย์ทั้งจำนวนเมื่อผู้ขายได้โอนทรัพย์สินให้แก่ผู้ซื้อเรียบร้อยแล้ว
ในขณะที่ปัจจุบัน แสนสิริเลือกการรับรู้รายได้ตามอัตราส่วนของงานที่ทำเสร็จ
ซึ่งมีเงื่อนไขหลักในการรับรู้รายได้ทางบัญชีดังกล่าว ได้แก่ (1)
รับเงินค่างวดที่ผู้ซื้อชำระแล้วมีจำนวนไม่น้อยกว่าร้อยละ 20 และ (2)
งานก่อสร้างของโครงการต้องไม่น้อยกว่าร้อยละ 10 ของงานก่อสร้างตามโครงการที่เสนอขาย
ซึ่งเงื่อนไขดังกล่าวจะครอบคลุมการขายที่ดิน การขายที่ดินพร้อมสิ่งปลูกสร้าง อาทิ บ้านเดี่ยว
ทาวน์เฮ้าส์ ในขณะที่การรับรู้รายได้สำหรับโครงการคอนโดมิเนียม
นอกจากจะต้องครอบคลุมเงื่อนไขดังที่กล่าวมา (1) และ (2) ข้างต้นแล้ว
ยังต้องเข้าเงื่อนไขเพิ่มเติม ได้แก่
ต้องมีจำนวนหน่วยยอดขายในโครงการคอนโดมิเนียมไม่น้อยกว่าร้อยละ 40 ของพื้นที่ที่เปิดขายด้วย

ดังที่กล่าวมาแล้วข้างต้น ในปี 2549 แสนสิริ สามารถสร้างยอดขายโดยเฉพาะบ้านเดี่ยว
คอนโดมิเนียม ได้ในระดับสูง
แต่ยังไม่สามารถรับรู้เป็นรายได้ทางบัญชีเนื่องด้วยต้องเข้าเงื่อนไขตามหลักเกณฑ์ข้างต้น ทั้งนี้
ยอดขายจากโครงการดังกล่าวจะเริ่มทยอยรับรู้เป็นรายได้ตามส่วนงานก่อสร้างที่แล้วเสร็จนับตั้งแต่ปี
2550 – 2551 ในขณะที่ค่าใช้จ่ายในการขายและบริหาร จะมีการบันทึกบัญชีภายในไตรมาสนั้น ๆ
ทำให้เกิดความไม่สอดคล้องกันระหว่างการบันทึกรายได้และค่าใช้จ่าย นอกจากนี้
ในการคำนวณรายได้เพื่อเสียภาษี แสนสิริมีภาระที่จะต้องนำส่งภาษีทันที
ถึงแม้จะยังไม่มีการรับรู้เป็นรายได้ทางบัญชีตามส่วนของงานที่แล้วเสร็จก็ตาม
ด้วยเหตุผลดังกล่าวส่งผลให้แสนสิริมีอัตราการเติบโตกำไรสุทธิในปี 2549 ที่ผ่านมา
น้อยกว่าอัตราการเติบโตของรายได้

ปัจจุบัน
แสนสิริมีโครงการเพื่อขายที่เน้นกลุ่มลูกค้าระดับกลางที่มีการรับชำระเงินดาวน์ส่วนใหญ่ไม่เกินร้อยละ
20 ทั้งนี้ เมื่อพิจารณาตามหลักเกณฑ์การบันทึกรายได้ดังที่กล่าวมาแล้วนั้น
การรับชำระเงินดาวน์ที่อยู่อาศัยจากกลุ่มลูกค้าดังกล่าว แสนสิริจะยังไม่สามารถบันทึกรายได้ในทันที
จนกระทั่งลูกค้าชำระเงินส่วนที่เหลือ ณ วันโอนกรรมสิทธิ์ ที่อยู่อาศัย นอกจากนี้
การบันทึกภาษีธุรกิจเฉพาะและค่าธรรมเนียมการโอนจะเกิดขึ้นเมื่อมีการโอนกรรมสิทธิ์ที่อยู่อาศัยให้แก่ลูกค้า
ดังที่กล่าวมาแล้วข้างต้น
จะเห็นได้ว่าการบันทึกรายได้ทางบัญชีและการบันทึกภาษีธุรกิจเฉพาะและค่าธรรมเนียมการโอนจะมีแนวโน้มสอดคล้องกันมากขึ้น
เนื่องจากสามารถรวมบันทึกรายได้ ภาษีธุรกิจเฉพาะ
และค่าธรรมเนียมในการโอนไว้ในคราวเดียวกัน

  ----- ------------------------------------------------------------------
  1.9   ความเสี่ยงของการเพิ่มอัตราดอกเบี้ยเงินกู้ยืมและการเข้าถึงแหล่งเงินทุน

  ----- ------------------------------------------------------------------

แม้ว่าอัตราดอกเบี้ยเงินกู้ยืมในปี 2549
จะอยู่ในระดับทรงตัวและมีความผันผวนของอัตราดอกเบี้ยน้อยกว่าใน ปี 2548 อย่างไรก็ตาม
ธนาคารพาณิชย์ยังมีความเข้มงวดในการอนุมัติสินเชื่อ
ซึ่งทำให้ผู้ประกอบการบางรายเข้าถึงแหล่งเงินทุนเพื่อนำมาพัฒนาโครงการได้ยากขึ้น
แสนสิริเพิ่มศักยภาพในการเข้าถึงแหล่งเงินทุน
ด้วยการสร้างพันธมิตรทางธุรกิจกับธนาคารพาณิชย์หลายแห่งเพื่อเปรียบเทียบข้อเสนอที่มีต้นทุนเหมาะสมที่สุด
ทั้งนี้ ทุกโครงการของแสนสิริ
ที่ดำเนินการในปัจจุบันล้วนได้รับการสนับสนุนจากสถาบันการเงินในประเทศครบถ้วนแล้ว

ในปี 2550 คาดว่าเศรษฐกิจโดยรวมจะอยู่ในภาวะชะลอตัว
ไม่มีแนวโน้มการปรับขึ้นอัตราดอกเบี้ยอย่างเห็น ได้ชัด ยิ่งไปกว่านั้น ในช่วงครึ่งปีหลังในปี 2550
คาดการณ์ว่าอัตราดอกเบี้ยจะมีการปรับลดลง
ซึ่งการเปลี่ยนแปลงดังกล่าวจะส่งผลเชิงบวกต่อต้นทุนทางการเงินของแสนสิริได้เป็นอย่างดี